Constitueix l'objecte del present Dictamen el Projecte de decret pel qual es modifica el Decret 155/2010, de 2 de novembre, de la direcció dels centres educatius públics i del personal directiu professional docent, norma que desplega la Llei 12/2009, del 10 de juliol, d'educació (d'ara endavant, Llei d'educació).
La finalitat de la norma projectada és adaptar el Decret 155/2010 a la nova redacció dels articles 133, 134.1, 135 i 136 de la Llei orgànica 2/2006, de 3 de maig, d'educació (LOE), com a conseqüència de l'aprovació de la Llei orgànica 8/2013, de 9 de desembre, per a la millora de la qualitat educativa (LOMCE), i a les previsions contingudes en la disposició addicional segona i la disposició transitòria primera d'aquesta última llei.
Com a conseqüència de l'aprovació de la LOMCE, s'han introduït importants modificacions en el procediment de selecció de la direcció dels centres educatius públics i en el seu nomenament, ja que és una qüestió que es regula en l'àmbit estatal amb caràcter bàsic a l'empara de la competència reconeguda a l'Estat en l'article 149.1-1, 18 i 30, d'acord amb el que disposa la disposició final cinquena de la Llei orgànica 2/2006, en la seva nova redacció.
Sobre això, cal destacar que el Tribunal Constitucional s'ha pronunciat en diverses ocasions sobre el caràcter bàsic de la regulació referida a la direcció dels centres educatius públics, per la importància cabdal d'aquesta figura en el funcionament dels centres (entre d'altres, sentències del Tribunal Constitucional 5/1981, de 13 de febrer; 77/1985, de 27 de juny, i 137/1986, de 6 de novembre).
La disposició derogatòria deixa sense efectes l'actual article 28 del Decret 155/2010; i la disposició final determina l'entrada en vigor de la norma projectada (prevista per a l'endemà de publicar-se al DOGC).
La consellera d'ensenyament ha efectuat la petició d'aquest Dictamen, d'acord amb la previsió establerta per l'article 8.2.b) de la Llei 5/2005, de 2 de maig, reguladora de la Comissió Jurídica Assessora, atès que es tracta d'una disposició de caràcter general, i que, per tant, requereix la intervenció preceptiva d'aquest òrgan.
Sobre això, s'ha de dir que el Projecte de decret desplega la ja citada Llei d'educació i, en particular, els articles 142 i concordants d'aquesta norma, que regulen la figura del director o directora, així com la seva selecció i nomenament, la qual és una regulació que s'ha d'adequar, tal com ja s'ha destacat, a la legislació bàsica existent en aquest àmbit, continguda en la Llei orgànica 2/2006, modificada per la Llei orgànica 8/2013.
La tramitació d'aquest Dictamen ha estat efectuada pel tràmit d'urgència, a petició de l'òrgan consultant, ja que, tal com es posa de manifest en el mateix escrit de sol·licitud de dictamen signat per la consellera d'Ensenyament, l'objectiu és que la nova regulació es pugui aplicar en el concurs de mèrits que cal iniciar abans de l'11 de març de 2015, a l'efecte de disposar del temps suficient per a resoldre'l abans que finalitzi el curs 2014-2015.
En conseqüència, la tramitació urgent queda justificada per exigències d'interès públic, que es veuria perjudicat si la tramitació se seguís pels tràmits fixats per als supòsits normals.
Competència de la Generalitat i habilitació del Govern
Pel que fa al títol competencial en què s'emmarca el Projecte de decret, aquest s'identifica amb l'article 131 de l'Estatut d'autonomia de Catalunya (EAC), els apartats primer i segon del qual van ser objecte d'impugnació mitjançant un recurs d'inconstitucionalitat, però es van declarar ajustats a la Constitució per la Sentència del Tribunal Constitucional 31/2010, de 28 de juny.
L'article 131 de l'EAC estableix que correspon a la Generalitat la competència exclusiva en matèria d'ensenyament no universitari, en relació amb els ensenyaments obligatoris i no obligatoris que condueixen a l'obtenció d'un títol acadèmic o professional amb validesa a tot l'Estat i en relació amb els ensenyaments d'educació infantil, que inclou, entre d'altres, els aspectes relatius al desenvolupament organitzatiu i el règim dels centres públics (article 131.2.c) de l'EAC).
Així mateix, aquest precepte també preveu que, respectant els aspectes essencials del dret a l'educació i a la llibertat d'ensenyament en matèria d'ensenyament no universitari i d'acord amb el que disposa l'article 149.1.30 de la Constitució, la Generalitat té en matèria d'educació una competència compartida que inclou en tot cas, i entre altres qüestions, l'organització dels centres públics i la participació de la comunitat educativa en el control i la gestió dels centres públics (article 131.3.h) i i) de l'EAC).
La Generalitat de Catalunya és, per tant, competent per a regular la matèria objecte d'aquest Projecte de decret.
Quant a l'habilitació del Govern, la potestat reglamentària es preveu d'una manera genèrica en l'article 68.1 de l'EAC, i en els articles 26, lletra e), i 39, apartat 1, de la Llei 13/2008, de 5 de novembre, de la presidència de la Generalitat i del Govern.
En particular, pel que fa a la matèria sobre la qual versa el Projecte de decret, la disposició final tercera de la Llei d'educació preveu una habilitació general al Govern per a dictar les disposicions necessàries per a desplegar i executar aquesta llei, sens perjudici de les habilitacions expresses de desplegament i execució que aquesta llei estableix a favor del Departament.
Així, pel que fa a l'habilitació específica, l'article 116 de la Llei d'educació encomana expressament al Govern que estableixi un règim jurídic específic del personal directiu docent, els criteris i el procediment per a determinar la condició de personal directiu professional dels funcionaris que ocupen o han ocupat la direcció d'un centre educatiu i els efectes que ha de tenir sobre la carrera professional d'aquests funcionaris.
En conseqüència, el Govern compta amb habilitació legal, i el rang normatiu proposat és l'adequat.
El procediment d'elaboració del Projecte s'ha d'ajustar a les previsions del títol IV de la Llei 26/2010, de 3 d'agost, de règim jurídic i de procediment de les administracions públiques de Catalunya.
En el cas que ens ocupa, en ser la tramitació iniciada i impulsada per la Direcció General de Professorat i Personal de Centres Públics, els documents que conformen l'expedient estan correctament indexats i figuren signats pels òrgans competents.
Respecte a la tramitació del procediment, es poden destacar els aspectes següents:
Pel que fa a les memòries, la proposta va acompanyada d'una memòria general, signada pel director general de Professorat i Personal de Centres Públics, de 25 de juny de 2014, en la qual es fa referència a la necessitat de la disposició general, al marc normatiu i disposicions afectades, i, així mateix, s'indiquen les persones i entitats a les quals s'ha d'atorgar el tràmit d'audiència.
Respecte a aquesta memòria general, es va emetre un informe complementari de data 8 de juliol de 2014, que justificava el canvi en la redacció del precepte referit a la Comissió de Selecció, i es referia també a la procedència de sotmetre l'expedient a informació pública.
En data 25 de juny de 2014, per escrit del director general de Professorat i Personal de Centres Públics, es va elaborar una memòria d'avaluació d'impacte de les mesures proposades.
Pel que fa a l'impacte pressupostari, s'assenyala que la norma no comporta cap despesa pressupostària addicional a les actuals, ja que no s'introdueix cap modificació pel que fa als imports del complement retributiu específic de càrrec que estableixen els acords de Govern corresponents.
En relació amb l'impacte econòmic i social, la memòria destaca que no és possible formular una valoració en termes econòmics de costos i beneficis.
Sobre això, es refereix als resultats de les convocatòries dels últims cinc anys, destaca les vacants de direccions publicades al DOGC i les direccions proveïdes per concurs de mèrits i quantifica, també, la forma d'ocupació de les direccions segons els tipus de centres educatius públics per al curs 2013-2014.
Sobre això, destaca, entre altres dades, que la provisió de direccions per concurs de mèrits ha estat durant els últims cinc anys inferior al 50 %; mancaria en la memòria una anàlisi o valoració respecte a si les mesures que incorpora el Projecte de decret podent tenir incidència en aquest àmbit.
L'informe d'impacte normatiu destaca que l'opció normativa és "l'única possible", tenint en compte que cal adequar-la a la nova redacció dels articles 133, 134.1, 135 i 136 de la Llei orgànica 2/2006, que tenen caràcter bàsic.
En relació amb els informes preceptius, a l'expedient s'incorporen l'informe jurídic preliminar favorable de 9 de juliol de 2014 i una actualització d'aquest de data 17 de novembre de 2014, que va valorar la Direcció General de Professorat i Personal de Centres Públics mitjançant un informe complementari de la memòria general del 20 de novembre següent.
Així mateix, també s'hi incorpora l'informe de la Direcció General de Pressupostos de 9 de juliol de 2014 i l'informe jurídic final de 13 de gener de 2015, tots ells de caràcter favorable.
També hi consta l'informe favorable emès per l'Àrea d'Organització de l'Administració i del Sector Públic de la Secretaria d'Administració i Funció Pública en data 30 de juliol de 2014; el certificat de 2 de desembre de 2014 de la secretària de la Comissió Mixta Departament d'Ensenyament i Entitats Municipalistes que acredita que el Projecte de decret es va presentar en la sessió d'1 de desembre de 2014; i el certificat de la Comissió de Govern Local de Catalunya de la sessió de 15 de desembre de 2014, que informa favorablement sobre el Projecte de decret; en aquest punt, la Comissió ha de reiterar la conveniència d'incorporar a l'expedient l'acta de la sessió dels òrgans consultats, per tal de donar a conèixer al Govern, que és qui ha d'aprovar la norma, el debat previ que ha tingut lloc, per tal que estigui en la millor condició per a adoptar la solució que requereixi l'interès general (dictàmens 358/2010, 372/2010, 273/2011, 127/2012, 153/2012 i 366/2014).
El 16 de gener de 2015, el subdirector general d'Ordenació Jurídica i d'Inspecció General de Serveis de Personal de la Direcció General de Funció Pública informà favorablement sobre la norma projectada, sense formular-hi observacions.
D'altra banda, l'Institut Català de les Dones n'ha emès l'informe preceptiu, i ha realitzat diverses observacions al Decret, les quals han estat valorades d'una manera motivada.
Segons es desprèn de l'expedient, la proposta de disposició s'ha sotmès al tràmit d'audiència interdepartamental (SIG14ENS0609) i hi consten els corresponents certificats del Consell Tècnic relatius a les sessions de 15 de juliol i de 18 de novembre de 2014.
Pel que fa als tràmits participatius, el Projecte es va sotmetre al tràmit d'informació pública per un període de 15 dies hàbils, mitjançant l'Edicte d'1 de setembre de 2014, publicat al DOGC núm. 6703, de 9 de setembre; sense que s'hi formulessin al·legacions o suggeriments durant la realització d'aquest tràmit.
D'altra banda, la norma projectada s'ha sotmès a la consideració de l'Ajuntament de Barcelona, que, mitjançant un escrit del regidor d'Educació i Universitats de 19 de setembre de 2014, va formular consideracions al text.
També ha intervingut en el procediment d'elaboració de la norma la Junta Permanent Conjunta de Directors de Primària i Secundària, que va veure el text en la sessió de 2 d'octubre de 2014; així com el Consell Escolar de Catalunya, organisme superior de consulta i participació dels sectors afectats en la programació general de l'ensenyament no universitari dins l'àmbit de l'Administració de la Generalitat (art. 171.1 de la Llei 12/2009), i en el qual s'integren representants dels diversos sectors de la comunitat educativa, a saber: professorat de nivells educatius no universitaris; pares d'alumnes; alumnes; personal d'administració i serveis dels centres docents; titulars de centres privats; centrals i organitzacions sindicals; organitzacions patronals; moviments de renovació pedagògica; administració educativa; consells escolars territorials; Administració local; universitats de Catalunya; personalitats de prestigi en el camp de l'educació; Institut d'Estudis Catalans; col·legis professionals, i Consell Nacional de la Joventut de Catalunya.
El Consell Escolar de Catalunya, que va emetre dictamen sobre la norma projectada en data 1 d'octubre de 2014, va realitzar diverses observacions al text proposat.
Així, va formular una consideració de caràcter general en el sentit que la LOMCE menysté la participació de la comunitat educativa, i manifesta la seva disconformitat per haver d'aplicar una normativa que obliga a modificar el Decret 155/2010.
Tanmateix, hi va formular diverses propostes de modificació adreçades, segons indica, a aconseguir que la comunitat educativa tingui un paper més rellevant en el procés de selecció del director del centre educatiu, les quals han estat parcialment acceptades.
Així mateix, s'ha efectuat el tràmit de participació sindical a través de la Mesa sectorial de personal docent no universitari, segons s'acredita amb l'aportació de les actes de les sessions dels dies 10 i 18 de setembre de 2014; actes que resulten essencials per tal que l'òrgan que ha de resoldre hagi pogut conèixer el debat respecte a la norma projectada, tal com ha destacat la Comissió Jurídica Assessora en diverses ocasions (dictàmens 358/2010, 273/2011, 127/2012 i 153/2012, entre d'altres).
Respecte a aquest tràmit de participació sindical, destaca l'oposició de les organitzacions sindicals a la modificació del Decret 155/2010 en aplicació de la Llei orgànica 8/2013, que es neguen a negociar el Projecte i a formular propostes d'esmena o millora.
Atenent l'anterior, i tenint en compte els tràmits participatius realitzats, es considera que s'ha produït una àmplia i plural participació en l'elaboració de la norma dels sectors que poden resultar afectats per la nova regulació (dictàmens 181/2010, 251/2010, 335/2010 i 78/2014).
Addicionalment, les aportacions realitzades han estat objecte de valoració pel director general de Professorat i Personal de Centres Públics, a través d'un segon informe complementari a la memòria de 7 de novembre de 2014.
Tal com consta en aquest informe, s'han incorporat al text diverses de les aportacions realitzades tant pel Consell Escolar de Catalunya com per la Mesa sectorial de personal docent no universitari.
Observacions al contingut del Projecte
El Projecte de decret sobre el qual es dictamina té per objecte la modificació del Decret 155/2010, de 2 de novembre, de la direcció dels centres educatius públics i del personal directiu professional docent, i altera diverses qüestions relatives al procediment de selecció de la direcció dels centres públics i del personal directiu docent i el seu nomenament; previsions que s'han d'aplicar en relació amb les convocatòries a la direcció dels centres educatius que es duguin a terme a partir de l'entrada en vigor de la norma projectada.
Sobre això, la norma preveu també un règim transitori en relació amb les convocatòries que tinguin lloc abans de l'any 2019.
La modificació del Decret 155/2010 es justifica en la necessitat d'adaptar-ne el contingut a la nova redacció dels articles 133, 134.1, 135 i 136 de la Llei orgànica 2/2006, de 3 de maig, d'educació, d'acord amb la Llei orgànica 8/2013, de 9 de desembre, per a la millora de la qualitat educativa (LOMCE), i també a les previsions contingudes en la disposició addicional segona i en la disposició transitòria primera d'aquesta última llei.
En vista de l'anterior, la norma projectada, en constituir un desplegament de la Llei 12/2009, de 10 de juliol, d'educació, ha d'adequar-se plenament al que preveu la normativa estatal bàsica citada.
Sobre això, cal destacar que la Llei 12/2009 no ha estat modificada com a conseqüència de la modificació de la Llei orgànica 2/2006, per la qual cosa l'aprovació de la norma projectada pot comportar que existeixi alguna discordança entre la Llei catalana d'educació i el Reglament que la desplega.
En particular, s'ha d'assenyalar que, en la nova redacció de la Llei orgànica 2/2006, s'ha suprimit l'article 135.5, que establia la preferència de les candidatures a la direcció dels professors del mateix centre, cosa que ha motivat que la norma projectada suprimeixi aquesta preferència, la qual se segueix preveient, no obstant això, en l'article 143.4 de la Llei d'educació catalana.
La disposició derogatòria deixa sense efectes l'actual article 28 del Decret 155/2010, i la disposició final determina l'entrada en vigor de la norma projectada (prevista per a l'endemà de publicar-se al DOGC).
Les modificacions substantives del Decret 155/2010 que es duen a terme a través de la norma projectada es poden sintetitzar de la manera següent:
1) Es modifica l'article 13 del Decret 155/2010, per tal d'establir com a criteris generals de selecció que aquesta s'ha de basar en els mèrits acadèmics i professionals acreditats pels aspirants, la valoració del projecte de direcció, i l'experiència i la valoració positiva del treball previ desenvolupat com a càrrec directiu i de la tasca docent realitzada com a professor o professora; modificació que respon a la nova redacció de l'article 135.3 de la Llei orgànica 2/2006.
2) Es modifica l'article 14 del Decret 155/2010 per a:
a) Introduir com a requisit per a poder participar en el concurs de mèrits per a la selecció de director de centres públics tenir la certificació acreditativa d'haver superat un curs de formació sobre l'exercici de la funció directiva, impartit per les administracions educatives de les comunitats autònomes o pel Ministeri d'Educació, Cultura i Esports, modificació que respon a la nova redacció de l'article 134.1.c) de la Llei orgànica 2/2006; i
b) Suprimir el requisit d'estar prestant serveis en un centre públic, en algun dels ensenyaments del centre al qual s'opta, amb una antiguitat en aquest, com a mínim, d'un curs complet en publicar-se la convocatòria en l'àmbit de l'Administració educativa corresponent; modificació que respon a la nova redacció de l'article 135.5 de la Llei orgànica 2/2006.
3) Es modifica l'article 15 del Decret 155/2010 en establir que un candidat pot optar a un màxim de tres centres educatius o zona/es escolar/s rural/s sempre que pertanyin als mateixos serveis territorials del Departament d'Ensenyament o del Consorci d'Educació de Barcelona.
I s'estableix que, si l'aspirant sol·licita la direcció d'una zona d'escola rural i una de les escoles que en formen part, no pot formular la petició per a un tercer centre.
4) Es modifica l'article 16 del Decret 155/2010, per tal de canviar la proporció de les comissions de selecció, constituïdes, d'una banda, per representants de les administracions educatives i, d'una altra, en una proporció superior al trenta per cent i inferior al cinquanta per cent, per representants del centre corresponent.
D'aquests últims, almenys el cinquanta per cent ho han de ser del claustre de professorat esmentat.
Aquestes modificacions responen a la nova redacció de l'article 135.2 de la Llei orgànica 2/2006.
5) Es modifica l'article 17 del Decret 155/2010 en suprimir, en relació amb el procediment de selecció, la preferència de les candidatures de professors del centre i la previsió en el sentit de valorar únicament les candidatures de professors d'altres centres només en absència de candidats del centre o quan aquests no havien estat seleccionats; modificació que respon a la nova redacció de l'article 135.5 de la Llei orgànica 2/2006.
6) Se suprimeixen els articles 18.2, 19.2 i 20.2 del Decret vigent, que estableixen l'obligatorietat de superar un programa de formació per a incorporar a l'exercici de la direcció els candidats seleccionats, tenint en compte que la formació sobre l'exercici de la funció directiva es configura ara com un requisit per a participar en el concurs de mèrits per a la selecció de director de centres públics, de conformitat amb l'article 134.1.c) de la Llei orgànica 2/2006.
7) Es modifica l'article 21 del Decret 155/2010 pel que fa a la regulació de l'avaluació dels mandats de la direcció per períodes de quatre anys i la seva renovació; modificació que respon a la nova redacció de l'article 136.2 de la Llei orgànica 2/2006.
8) Es modifica l'article 27 per tal d'atribuir al Departament d'Ensenyament la competència sobre la convocatòria de cursos de formació sobre l'exercici de la funció directiva i l'expedició de la certificació acreditativa de la seva superació, als efectes que estableix l'article 14.1.d) de la norma projectada.
9) Es modifica l'article 36, en incorporar un nou apartat vuitè, que preveu un segon procediment per a l'acreditació de directiu professional docent, adreçat al personal docent funcionari de carrera que ha exercit un mínim de dos períodes de mandat (vuit cursos escolars) amb avaluació positiva.
10) S'introdueix una disposició transitòria quarta, que determina que, en les convocatòries que es realitzin abans de l'any 2019, no serà requisit necessari estar en possessió de la certificació acreditativa del curs de formació sobre l'exercici de la funció directiva, d'acord amb el que preveu la disposició transitòria primera de la Llei orgànica 8/2013.
11) S'introdueix una disposició transitòria cinquena, que determina que, en les convocatòries que es realitzin abans de l'any 2019, estar en possessió de la certificació acreditativa del curs de formació sobre l'exercici de la funció directiva es valorarà com a mèrit, d'acord amb el que preveu la disposició transitòria primera de la Llei orgànica 8/2013.
12) S'introdueix una disposició transitòria sisena, que estableix que, en les convocatòries que es realitzin abans de l'any 2019, els candidats seleccionats mitjançant concurs de mèrits per a l'exercici de la direcció d'un centre que no disposin de la certificació acreditativa del curs de formació sobre l'exercici de la funció directiva, així com els directors i directores nomenats amb caràcter extraordinari i aquells nomenats en centres de nova creació, hauran de seguir un programa de formació previ a la incorporació a l'exercici de la direcció, el qual es realitzarà, amb caràcter excepcional, per al curs 2014-2015 abans del dia 31 d'octubre de 2015.
13) Es modifica l'annex 2 del Decret 155/2010, en canviar el barem de mèrits, per tal d'adequar-los als nous requisits de les persones candidates i a la valoració de mèrits que preveu la norma projectada (modificació dels articles 14 i 17 del Decret 155/2010, respectivament).
En ser el contingut del Projecte el que s'acaba de descriure i en consonància amb el marc normatiu referit, cal destacar que se susciten qüestions de legalitat respecte de la modificació de l'article 36 del Decret 155/2010.
En virtut de la norma projectada, l'apartat vuitè d'aquest precepte preveu un segon procediment per a l'acreditació de directiu professional docent, adreçat al personal docent funcionari de carrera que ha exercit un mínim de dos períodes de mandat (vuit cursos escolars) amb avaluació positiva, sent necessària la presentació d'una memòria justificativa de la tasca directiva desenvolupada, una entrevista i respondre a les preguntes plantejades per l'òrgan tècnic.
Com a observacions, cal destacar, en primer lloc, que l'article 134 de la Llei orgànica 2/2006, en la redacció modificada, preveu en l'apartat 1, lletra c), que és requisit per a ser candidat a director: "Tenir la certificació acreditativa d'haver superat un curs de formació sobre l'exercici de la funció directiva, impartit pel Ministeri d'Educació, Cultura i Esports o per les administracions educatives de les comunitats autònomes [...]."
En vista de l'anterior, la superació d'una formació específica es configura com un requisit indispensable per a obtenir la certificació acreditativa de directiu professional, si bé aquesta exigència queda demorada, d'acord amb les disposicions transitòries de la Llei orgànica, fins a l'any 2019.
La Comissió, per tant, considera que, sobre la base de l'experiència prèvia com a director, no és possible excloure totalment la necessitat de dur a terme cap formació, si bé es pot tenir en compte a l'efecte de tenir per realitzats determinats continguts del programa de formació corresponent.
En segon lloc, i amb independència de l'anterior, es considera que aquest precepte és susceptible de millora i que hi ha certs aspectes que s'haurien de completar.
En aquest sentit, caldria distingir més clarament i per ordre les diferents fases o proves a superar, la puntuació mínima exigida i el caràcter eliminatori, o no, de les proves.
Addicionalment, i amb la pretensió de millorar tècnicament el Projecte, s'hi formulen les observacions següents:
a) Seria convenient introduir en el preàmbul la referència al títol competencial en virtut del qual s'aprova el Decret, concretat, tal com s'ha indicat en aquest Dictamen, en l'article 131 de l'EAC.
b) L'article 14, referit als requisits dels candidats, estableix en l'apartat 1, lletra d), la necessitat de disposar de la certificació acreditativa d'haver superat un curs de formació sobre l'exercici de la funció directiva, impartit per les administracions educatives de les comunitats autònomes o pel Ministeri d'Educació, Cultura i Esports o tenir l'acreditació de directiu professional docent.
A continuació, aquesta mateixa lletra estableix que "Les habilitacions i acreditacions de directors de centres públics expedides amb anterioritat a l'entrada en vigor de la Llei orgànica 8/2013, de 9 de desembre, de millora de la qualitat educativa, es consideren equivalents a la certificació acreditativa d'haver superat el curs de formació sobre l'exercici de la funció directiva".
Per motius de tècnica normativa, es considera que aquest darrer incís no hauria d'incorporar-se a l'articulat de la norma, sinó a una disposició addicional, i que en l'article es podria fer referència únicament a "habilitacions o acreditacions equivalents".
c) L'article 15 estableix en l'apartat 1 que "L'aspirant que sol·liciti la direcció d'una ZER i d'una de les escoles que en formen part no pot formular la petició d'un tercer centre".
S'observa que les sigles "ZER", que es corresponen amb "zona escolar rural", s'utilitzen en aquest precepte i també en l'article 17.6 in fine, per la qual cosa seria convenient fer-ne ús la primera vegada que aquest concepte apareix en el Decret (article 14.2) o bé utilitzar la denominació completa.
d) L'article 19, referit al nomenament amb caràcter extraordinari, preveu la possibilitat que aquest es doni en el supòsit en què no hi hagi candidats o quan la comissió no hagi seleccionat cap aspirant.
Sobre això, s'hauria de preveure també la possibilitat que hi hagi candidats, però que no se superin les fases eliminatòries que preveu l'article 17.3, que requereix obtenir una puntuació mínima del 50 % en cadascuna de les dues fases del procediment de selecció.
e) Les disposicions transitòries quarta, cinquena i sisena, que s'afegeixen al Decret 155/2010 en virtut de l'article 2, tenen totes elles el mateix objecte i finalitat, que és regular les condicions en què s'ha de dur a terme la participació i valoració de mèrits en les convocatòries que es realitzin abans de l'any 2019, per la qual cosa es considera que podria ser una única disposició, a dividir, si escau, en apartats diferenciats.
Un cop considerades les observacions d'aquest Dictamen, es pot elevar al Govern el Projecte de decret de modificació del Decret 155/2010, de 2 de novembre, de la direcció dels centres educatius públics i del personal directiu professional docent.